Terry Pratchett (født 1948) er en engelsk fantasy- og science fiction-forfatter, bedst kendt for sin fantasy-romanserie "Diskverden". Andre værker omfatter "Johnny Maxwell-Trilogien" og "The Bromeliad Trilogy".
Pratchett begyndte at skrive som trettenårig og fik sin første bog "The Carpet People" udgivet i en alder af 23. Den første bog i "Diskverden"-serien, "The Colour of Magic", blev udgivet i 1983 og kom i 1992 på det danske marked under titlen "Når magien bliver for broget". Siden 1983 har Pratchett skrevet gennemsnitligt to bøger om året.
Pratchett var Englands mest sælgende forfatter i 1990'erne. I december 2007 havde han solgt mere end 55 millioner bøger på verdensplan og var blevet oversat til 33 forskellige sprog. Han er p.t. den næstmest læste forfatter i Storbritannien og den syvendemest læste ikke-amerikanske forfatter i USA. Han blev udnævnt til Officer af Order of the British Empire i 1998 for "tjeneste til litteraturen" og adlet i 2009. Hans roman "Mageløse Maurice og hans rådsnare rotter" vandt Carnegie Medal for "bedste børnebog" i 2001. Pratchett og hans arbejder bliver ofte omtalt som kult. ("Læs mere..")
